米元章四大字詩帖贊
作者：岳珂
朝代：宋

paragraphs: 四詩之作，句新而詞伉。
兩軸之書，意軒而神王。
合此名蹟，奇變萬狀。
予得此詩，季春既望。
風激海而濺霧，月穿雲而崩浪。
開函卷舒于小萬有之上，作而歎曰，是可以領略山川之清壯矣。
予方望紫烟之岫，具黄篾之舫，友二妙于百載，寓三歎于一倡。
正使持此而列衡門之素壁，亦足對雲錦之九疊，而夸瀑布之千丈也。